KOMISSION TÄYTÄNTÖÖNPANOASETUS (EU) 2021/1355,

annettu 12 päivänä elokuuta 2021,

jäsenvaltioiden laatimista torjunta-ainejäämien monivuotisista kansallisista valvontaohjelmista

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 19 artiklan 3 kohdan b alakohdan,

sekä katsoo seuraavaa:

(1) Asetuksessa (EU) 2017/625 vahvistetaan säännöt sellaista virallista valvontaa ja sellaisia muita virallisia toimia varten, joita jäsenvaltioiden toimivaltaiset viranomaiset suorittavat sen todentamiseksi, noudatetaanko unionin lainsäädäntöä muun muassa elintarvikkeiden turvallisuuden alalla tuotannon, jalostuksen ja jakelun kaikissa vaiheissa. Siinä säädetään erityisistä säännöistä, jotka koskevat virallista valvontaa sellaisten aineiden osalta, joiden käyttö saattaa johtaa kyseisten aineiden jäämiin elintarvikkeissa ja rehussa.

(2) Asetuksella (EU) 2017/625 kumotaan Euroopan parlamentin ja neuvoston asetuksen (EY) N:o 396/2005 (2) 30 artikla, jota sovelletaan kuitenkin 14 päivään joulukuuta 2022 saakka, ellei aikaisemmasta päivämäärästä säädetä delegoidussa säädöksessä. Kyseisessä 30 artiklassa säädetään erityisistä vaatimuksista, jotka koskevat torjunta-ainejäämien riskiperusteisten monivuotisten kansallisten valvontaohjelmien laatimista, jotta voidaan samanaikaisesti arvioida kuluttajien altistumista ja lainsäädännön noudattamista.

(3) Asetuksen (EU) 2017/625 110 artiklassa säädetään monivuotisten kansallisten valvontasuunnitelmien sisältöä koskevista vähimmäisvaatimuksista. Niissä ei kuitenkaan oteta huomioon torjunta-ainejäämien monivuotisten kansallisten valvontaohjelmien valmisteluun tarvittavia käytännön erityisjärjestelyjä.

(4) Sen vuoksi on aiheellista vahvistaa torjunta-ainejäämien monivuotisten kansallisten valvontaohjelmien laatimista koskevat erityisvaatimukset, joiden olisi oltava osa monivuotisia kansallisia valvontasuunnitelmia. On erityisen tärkeää varmistaa, että valvontajärjestelmässä otetaan huomioon se, että tarkoituksena on kuluttajien altistumisen ja asetuksen (EY) N:o 396/2005 noudattamisen arviointi.

(5) Koska asetuksen (EY) N:o 396/2005 30 artiklaa ei enää sovelleta 15 päivästä joulukuuta 2022 alkaen, tätä asetusta olisi sovellettava kyseisestä päivästä alkaen.

(6) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Torjunta-ainejäämien monivuotiset kansalliset valvontaohjelmat 1. Jäsenvaltioiden on laadittava torjunta-ainejäämien monivuotiset kansalliset valvontaohjelmat osana monivuotista kansallista valvontasuunnitelmaansa. Niiden on vuosittain saatettava monivuotinen ohjelmansa ajan tasalle. 2. Ohjelmien on perustuttava riskeihin, ja niiden tarkoituksena on oltava kuluttajan altistuksen sekä asetuksen (EY) N:o 396/2005 noudattamisen arviointi. Niissä on yksilöitävä ainakin seuraavat seikat: a) tuotteet, joista näytteitä on otettava; b) otettavien näytteiden ja tehtävien analyysien lukumäärä; c) analysoitavat torjunta-aineet; d) näiden ohjelmien laadintaperusteet, muun muassa seuraavat: i) valittavat torjunta-aine/tuote-yhdistelmät, ii) kotimaisista ja ulkomaisista tuotteista otettavien näytteiden lukumäärä, iii) tuotteiden kulutus osuutena kansallisesta ruokavaliosta, iv) unionin valvontaohjelma, ja v) edellisten monivuotisten kansallisten valvontaohjelmien tulokset. 3. Jäsenvaltioiden on osallistuttava unionin monivuotiseen valvontaohjelmaan asetuksen (EY) N:o 396/2005 29 artiklan mukaisesti.

2 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 15 päivästä joulukuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä elokuuta 2021. Komission puolesta Puheenjohtaja Ursula VON DER LEYEN

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).